En motorcykelbetjent på patrulje fra Fyns Politi blev torsdag aften ramt af en sten, kastet af en ukendt gerningsmand. Det fremgår af politiets døgnrapport fra det forgangne døgn.

Ifølge rapporten kom motorcykelbetjenten kørende på Korsløkkevej i Odense, hvor der blev kastet en sten efter ham. Stenen ramte venstre side af motorcyklen og ramte betjentens venstre fod. Hvem der kastede vides ikke - det lykkedes ikke motorcykelbetjenten at spotte nogen gerningsmænd.

Episoden skete klokken 18.00, og skulle der have været vidner, der kan hjælpe politiet med opklaringen, så kan Fyns Politi kontaktes på tlf. 114. Ifølge døgnrapporten er sagen anmeldt som vold mod tjenestemand. En paragraf, hvor der er en skærpet straf, hvis det lykkes at finde frem til en stenkaster.